Aleksandr Deineka

Aleksandr Deineka (vene keeles Александр Александрович Дейнека; 20. mai (vkj 8. mai) 1899 Kursk – 12. juuni 1969 Moskva) oli Nõukogude maalikunstnik, illustraator, graafik ja skulptor. Ta on XX sajandi Vene kunsti säravamaid ja olulisemaid meistreid.

Elulugu 
Deineka sündis raudteeveeremi lukksepa perekonnas ning kasvas üles lihtsates oludes. Kurski põhikoolis õppides oli Deinekal kirg tehnoloogia ja matemaatika vastu, ta unistas isegi inseneriks saamisest. Samal ajal tegeles ta Kurski kunstnike stuudios joonistamisega. Deineka õppis Harkovi Riiklikus Kunstikoolis (vene keeles Харьковское государственное художественное училище) M. Pestrikovi juures (1915–1917). 

Kui koolitöö veebruarirevolutsiooni tõttu katkes, läks Deineka tagasi Kurskisse, kus ta aitas oma perekonda toetada. Deineka sai tööd tütarlastegümnaasiumis joonistamisõpetajana ja Kurski teatris kunstnikuna. Ta õppis aastatel 1920–1925 VHUTEMAS-is (vene keeles ВХУТЕМАС, Высшие художественно-технические мастерские), kus tema õpetajateks olid I. Nivinski ja V. Favorski. Kunstniku loomingulises kujunemises oli suure tähtsusega suhtlemine Vladimir Favorskiga, samuti kohtumised Vladimir Majakovskiga.

Deineka oli üks neid kunstnikke, kes kujundas 1930.–1950. aastate Moskva näo. Ta tegi palju tööd uute hoonete, näiteks Moskva Riikliku Ülikooli, Kremli kongresside palee ja Moskva metroo Majakovski jaama kunstiteostega kaunistamiseks. Deineka teoseid eksponeeriti ka Veneetsia biennaalil.

Aastatel 1928–1930 õpetas Deineka Moskvas Kõrgemas Kunsti- ja Tehnikainstituudis (Высший художественно-технический институт (ВХУТЕИН)), 1930–1934 Moskva Polügraafia Instituudis (Московский государственный университет печати имени Ивана Фёдорова (МГУП)), 1934–1946 ja 1957–1963 Venemaa Kunstide Akadeemia juures asuvas Surikovi-nimelises Moskva Riiklikus Akadeemilises Kunstiinstituudis] (Московский государственный академический художественный институт имени В. И. Сурикова при Российской академии художеств (МГАХИ имени В. И. Сурикова)), 1945–1953 (kuni 1948 direktorina) Moskva Tarbekunsti ja Dekoratiivkunstide Instituudis (Московская государственная художественно-промышленная академия имени С. Г. Строганова (МГХПА им. Строганова)), 1953–1957 Moskva Arhitektuuriinstituudis (ФГБОУ ВО «Московский архитектурный институт (государственная академия)», lühend МАрхИ).

Deineka õpilased olid näiteks Andrei Vasnetsov, Klavdija Tutevol, Nikolai Jasinenko, German Tšerjomuškin, Isabella Agajan, Vladimir Perejaslavets.

Deineka suri 12. juunil 1969 ja maeti Moskva Novodevitšje kalmistule (maatükk nr 7).

Looming 
1920. aastate keskel valmisid kunstniku esimesed maalid "Jalgpall", "Enne kaevandusse laskumist" ja "Tekstiilitöölised", mis väljendasid kunstirühmituse OST (vene keeles ОСТ, ka ОХСТ, Общество художников-станковистов) vaateid. See kunstnike ühendus pidas tänapäevaseks kõike, mis eristas uut Venemaad "eilsest": tööstuse esiletõus, sotsiaalsed ümberkorraldused, uus mõtlemisviis. Deineka lahkus sellest seltskonnast 1928. aastal. Tema raamatugraafikat, illustratsioone, karikatuure, plakateid eristas jõud ja veenvus. Tema skulptuurid olid sageli sporditeemalised. Deineka töötas palju ja edukalt monumentaalmaali valdkonnas, näiteks lõi ta paneelid NSV Liidu paviljoni jaoks Pariisi maailmanäitusel (1937) ja Moskva metroojaamade mosaiikplafoonid (1938–1943).

 "Jalgpall" (1924)
 "Enne kaevandusse laskumist" (1926)
 "Tekstiilitöölised" (1927)
 "Petrogradi kaitse" (1928)
 "Механизируем Донбасс!" (plakat, 1930)
 "Ema" (1932)
 "Физкультурница / Работать, строить и не ныть!" (plakat, 1933)
 "Väravavaht" (1934)
 "Tulevased piloodid" (1937)
 "Stahhaanovlased" (1937)
 "Pärast lahingut" (1937–1942)
 "Sevastopoli kaitse" (1942)
 "Autoportree" (1948)
 "Sevastopolis" (1956)
 "Hokimängijad" – mosaiik, (1959–1960)
 "Noor disainer" (1966)

Deineka valdas erinevaid kunstivorme ja -tehnikaid. Ta lahendas 1920–1930. aastate Nõukogude kunstnike tähtsaima ülesande, leides viisi, kuidas kujutada "kollektiivset inimest". Deineka pidas kõige olulisemaks suuri pakilisi teemasid ja nende väljendamist uues kunstikeeles. Ta laiendas maalimise piire, rikastades seda fotograafia ja plakati abil. Deineka teoste peamised motiivid olid lennundus, sport ja töö. Tema maalide kangelased olid Donbassi kaevurid, tekstiilitöölised, jalgpallurid, lennukid, kiirkaatrid. Kujutades lendamise ja mere motiive, pööras Deineka lisaks tehnikale tähelepanu looduse romantikale. Sõja-aastate Deineka loomingut läbistav traagiline ja emotsionaalne jõud on ainulaadsed XX sajandi Vene kunstis.

Deineka teosed asuvad muuhulgas Aleksandr Deineka nimelises Kurski Riiklikus Maaligaleriis (Курская государственная картинная галерея имени А. А. Дейнеки; sisaldab umbes poolteist tuhat eksponaati ja hõlmab kunstniku loomingu kõiki perioode), Riiklikus Tretjakovi Galeriis, Riiklikus Vene Muuseumis, Vene Realistliku Kunsti Instituudis (Институт русского реалистического искусства).

Tunnustus 
valiti NSV Liidu Kunstide Akadeemia akadeemikuks, 1947
 NSV Liidu rahvakunstnik, 1963
 Lenini preemia, 1964
 Sotsialistliku töö kangelane, 1969
 Lenini orden
 Tööpunalipu orden

Mitmesugust 
 Deineka teoseid on korduvalt võltsitud.
 Deineka maal "Kardina taga" müüdi Londoni MacDougalli kunstioksjonil 2,248 miljoni naelsterlingi (peaaegu 3,5 miljonit dollarit) eest.
 Deineka auks on nimetatud Deineka asteroid (9514).
 Deineka auks on nimetatud Aerofloti lennuk Airbus A321 (VP-BUM) A. Deineka.
 Deineka oli kaks korda abielus, mõlemad abielud olid lastetud.
 Deineka muusa oli tema esimene abikaasa Serafima Ivanovna Lõtšova.

Viited

Välislingid 

 Курская государственная картинная галерея имени А.А. Дейнеки
 "Дейнека Александр Александрович" 
10 paintings by Aleksandr Deyneka that everyone should know
 http://www.deineka.ru/  
 

Venemaa kunstnikud
Novodevitšje kalmistule maetud
Sündinud 1899
Surnud 1969